Broj: 06-11-24153/24

Sarajevo, 19.04.2024. godine

Na osnovu Programa mjera za podršku boračkim zadrugama sa sjedištem u Kantonu Sarajevo za 2024. godinu prihvaćenog Odlukom Vlade Kantona Sarajevo broj: 02-04-22998-29/24 od 15.04. 2024. godine Ministarstvo za boračka pitanja Kantona Sarajevo, o b j a v lj u j e

**J A V N I P O Z I V**

**za realizaciju** **Mjere** **sufinansiranja održavanja postojeće zaposlenosti u boračkim zadrugama sa područja Kantona Sarajevo, utvrđene Programom mjera** **za** **podršku boračkim zadrugama sa sjedištem u Kantonu Sarajevo za 2024. godinu**

**I - PREDMET JAVNOG POZIVA**

Predmet ovog Javnog poziva je dostavljanje prijava boračkih zadruga sa sjedištem u Kantonu Sarajevo u cilju odabira korisnika poticajnih sredstava za Mjeru sufinansiranja održavanja postojeće zaposlenosti u boračkim zadrugama sa područja Kantona Sarajevo.

Programom mjera za podršku boračkim zadrugama sa sjedištem u Kantonu Sarajevo za 2024. godinu (u daljnjem tekstu: Program), koji je usvojen Odlukom Vlade Kantona Sarajevo broj: 02-04-22998-29/24 od 15.04.2024. godine, usvojena je Mjera sufinansiranja održavanja postojeće zaposlenosti u boračkim zadrugama sa područja Kantona Sarajevo. Ova mjera predstavlja pravo sudjelovanja u raspodjeli sredstava koja mogu ostvariti zadruge sa područja Kantona Sarajevo, a koje okupljaju braniteljsku populaciju.

Opći cilj i svrha svih mjera Programa je pružanjem poticaja zadrugama doprinijeti razvoju poslovanja i poticanju proizvodnje boračkih zadruga, čime bi se omogućilo boračkim zadrugama održavanje postojeće zaposlenosti kao i novo zapošljavanje pripadnika boračke populacije.

Poseban cilj Programa je doprinijeti produktivnijem poslovanju, stabilizaciji i jačanju konkurentnosti boračkih zadruga putem mjera podrške boračkim zadrugama sa sjedištem u Kantonu Sarajevo tj. mjera koje se odnose na sufinansiranje troškova nabavke/refundiranja sredstava za rad, sufinansiranje održavanja postojeće zaposlenosti braniteljske populacije u zadružnom sektoru, pružanje i drugih vrsta pomoći boračkom zadrugarstvu, kako bi se uz druge aktivne mjere Vlade doprinijelo sanaciji posljedica trenutnog stanja u privredi na području Kantona Sarajevo.

Program mjera za 2024. godinu obuhvata slijedeće osnovne mjere za koje se raspisuju javni pozivi:

1. Mjera refundiranja dijela prihvatljivih troškova kupljenih sredstava za rad u prethodne tri godine,
2. Mjera sufinansiranja-refundiranja prihvatljivih troškova kupovine sredstava za rad u 2024. godini,
3. Mjera sufinansiranja održavanja postojeće zaposlenosti u boračkim zadrugama sa područja Kantona Sarajevo.

**Aplikanti tj. boračke zadruge mogu podnijeti posebne zahtjeve sa potrebnom dokumentacijom na javne pozive raspisane po osnovnim mjerama Programa, međutim osnovne mjere su alternativne tj. boračke zadruge mogu biti korisnici podrške samo jedne od Osnovnih mjera ovog Programa. Dakle, zadruge mogu aplicirati na raspisane javne pozive više od jedne mjere, pri čemu će im biti odobrena sredstva po javnom pozivu za mjeru za koju ispunjavaju uvjete a koja je za njih povoljnija, o čemu će se i zadruga izjasniti.**

U Budžetu Kantona Sarajevo, razdjel Ministarstvo za boračka pitanja i Programom mjera, za realizaciju Mjere sufinansiranja održavanja postojeće zaposlenosti u boračkim zadrugama sa područja Kantona Sarajevo, planirana su sredstva u iznosu od 99.000,00 KM.

Po ovom Javnom pozivu imaju pravo aplicirati boračke zadruge i zadruge koje u svom sastavu okupljaju najmanje 70% zadrugara iz boračke populacije, a u cilju obezbijeđenja sredstava za produktivnije poslovanje, za stabilizaciju i jačanje konkurentnosti boračkih zadruga na tržištu.

Programom mjera za podršku boračkim zadrugama sa sjedištem u Kantonu Sarajevo za 2024. godinu

realizuje se u skladu sa odredbama Uredbe o uvjetima i postupku za dodjelu potpore male vrijednosti – **de minimis potpora**.

**II - PRAVO UČEŠĆA**

Pravo učešća na ovom Javnom pozivu imaju boračke zadruge i zadruge koje u svom sastavu okupljaju najmanje 70% zadrugara iz boračke populacije u cilju sufinansiranja održavanja postojeće zaposlenosti u boračkim zadrugama sa područja Kantona Sarajevo.

Pravo učešća u ovoj mjeri **ne mogu ostvariti aplikanti/zadruge koje ne ispunjavaju** opće kriterije za odobravanje podsticajnih sredstava boračkim zadrugama.

Opći kriteriji su:

1. da je boračka zadruga registrirana u Kantonu Sarajevo,
2. da zadruga redovno izmiruje obaveze uplate javnih prihoda, osim u slučaju kada zadruga ima potpisan ugovor sa Poreznom upravom Federacije Bosne i Hercegovine i Upravom za indirektno oporezivanje o uplati duga na rate u kom slučaju je zadruga dužna dostaviti potvrdu Porezne uprave Federacije Bosne i Hercegovine i/ili Uprave za indirektno oporezivanje ili uvjerenje da zadruga vrši uplate po potpisanom ugovoru,
3. da su zadruge koje su koristile sredstva Federalnog zavoda za zapošljavanje, Službe za zapošljavanje Kantona Sarajevo, Ministarstva za boračka pitanja Kantona Sarajevo ostalih ministarstava u Vladi Kantona Sarajevo, ispoštovale obaveze u skladu sa zaključenim ugovorima,
4. da Zadruge nisu iskoristile maksimalnu vrijednosti pomoći od strane institucija u skladu sa pozitivnim propisima iz oblasti dodjele državne pomoći,
5. Zadruge koje su koristile novčanu pozajmicu za otvaranje radnih mjesta putem ovog Ministarstva u skladu sa Zakonom o dopunskim pravima boraca - branitelja Bosne i Hercegovine, nemaju obaveze po članu 80. i 81. ovog Zakona i po Uredbi o finansiranju programa za otvaranje radnih mjesta za branioce, ratne vojne invalide, porodice šehida i porodice poginulih, umrlih i nestalih branioca („Službene novine Kantona Sarajevo“, br. 31/06, 20/09 i 16/14).

**Opći kriteriji za odobravanje sredstava za sufinansiranje boračkih zadruga su eliminatorni.**

**III - NAČIN ODOBRAVANJA SREDSTAVA**

Odobravanje sredstava po ovom Javnom poziva vršit će se u skladu sa općim kriterijima i vodeći računa o redoslijedu zaprimanja zahtjeva od strane boračkih zadruga za realizaciju ove Mjere.

Boračke zadruge koje žele učestvovati u ovoj mjeri, a koje ispunjavaju navedene opće kriterije dužne su podnijeti aplikaciju sa propisanom dokumentacijom u roku predviđenom u javnom pozivu. Aplikantima kojima se odobri učešće u raspodjeli sredstava, Ministarstvo će na ime sufinansiranja isplate na mjesečnom nivou plaća i obaveza po osnovu zakonom propisanih poreza i doprinosa za period od 6 (šest) mjeseci, ***doznačiti sredstva u iznosu do 3.300,00 KM po jednom postojećem zaposlenom radniku, a najviše do ukupnog iznosa sredstava potrebnih za 10 (deset) radnika po predmetnom osnovu.*** Svi drugi eventualni troškovi padaju na teret poslodavca.

Vrijednovanje aplikacija se vrši na osnovu priložene dokumentacije. Vrijednovanje vrši Stručni tim pri Ministarstvu, koji sačinjava i prijedlog liste aplikanata za učešće u mjeri. Konačnu listu aplikanata utvrđuje Ministar nakon čega se pristupa zaključenju ugovora sa aplikantima čije su aplikacije za učešće u ovoj mjeri prihvaćene.

Sa korisnicima sredstava za sufinansiranje održavanja postojeće zaposlenosti ugovorom se uređuju međusobna prava i obaveze Ministarstva i korisnika sredstava, obavezu korisnika sredstava da održi registrovanu djelatnost najmanje 6 mjeseci, obavezu isplate naknada i pripadajućih poreza i doprinosa za radnike koji su u zadrugu zaposleni prije objave Javnog poziva, obavezu pravdanja pomenutih troškova i dr.

Aplikanti koji budu korisnici sredstava za održavanje postojeće zaposlenosti, dužni su u radnom odnosu zadržati postojeći broj radnika koji su imali u momentu podnošenja zahtjeva, osim u opravdanim slučajevima prekida radnog odnosa (odlazaka u penziju postojećih radnika i prekida radnog odnosa iz opravdanih razloga), a do okončanja ugovora o sufinansiranju, pri čemu je korisnik sredstava obavezan u što kraćem roku obavijestiti Ministarstvo i dostaviti pismene dokaze o navedenom. U slučaju prekida radnog odnosa iz naprijed navedenih razloga korisnik sredstava je obavezan u što kraćem roku, zaposliti drugu osobu sa evidencije nezaposlenih, za preostali period sufinansiranja ili izvršiti povrat neopravdanih sredstava.

Svaki korisnik odobrenih sredstava, obavezan je dostavljati mjesečne izvještaje o utrošku odobrenih sredstava, a po potrebi i dodatni izvještaj na zahtjev Ministarstva. Izvještaji o utrošku odobrenih sredstava se dostavljaju sa finansijskog aspekta zajedno sa kompletnom dokumentacijom do kraja tekućeg mjeseca za prethodni mjesec, što će se detaljnije propisati odredbama pojedinačno sklopljenim ugovorima sa korisnikom sredstava.

Ukoliko su zadruge u tekućoj godini ostvarile novčanu pomoć po ovoj mjeri, procijeniti će se da li su dobijena sredstva dostatna, a što će se uzeti u obzir prilikom odobravanja sredstava po ovom Javnom pozivu.

Sredstva će se doznačiti na pogodan način, što će se preciznije definisati ugovorom zaključenim između Ministarstva i korisnika sredstava.

Zadruge su dužne sredstva odobrena od ovog Ministarstva utrošiti u skladu sa ugovorenim obavezama.

**IV- DOKUMENTACIJA**

Sve zainteresirane zadruge prilikom apliciranja na Javni poziv dužne su u roku predviđenom u Javnom pozivu, dostaviti **u originalu ili ovjerenoj fotokopiji** slijedeću dokumentaciju:

1. Adekvatno popunjen i ovjeren aplikacioni obrazac – Zahtjev za za sufinansiranje održavanja postojeće zaposlenosti u boračkim zadrugama sa području Kantona Sarajevo (obrazac se može preuzeti na web stranici Ministarstva za boračka pitanja. http://[mbp.ks.gov.ba](http://mbp.ks.gov.ba/));
2. Rješenje o registraciji zadruge u Kantonu Sarajevo;
3. Uvjerenje o poreskoj ragistraciji – identifikacijski broj (ID broj);
4. Dokaz o zadrugarskom statusu (spisak zadrugara registrovanih u knjigu zadrugara ovjeren od strane nadležnog organa);
5. Uvjerenje o pripadnosti boračkoj populaciji za zadrugare,
6. Ugovor ili potvrdu od banke o otvaranju računa sa navedenim transakcijskim/tekućim računom;
7. Uvjerenje o izmirenim obavezama po osnovu poreza i doprinosa ne starije od 30 dana od dana objave javnog poziva **sa listingom o trenutnom broju zaposlenih sa datum zasnivanja radnog odnosa za svakog zaposlenog (Porezna uprava FBIH);**
8. Uvjerenje o izmirenim obavezama poreza na dodatnu vrijednost ukoliko je podnosilac aplikacije PDV obveznik (Uprava za indirektno oporezivanje BiH), a ukoliko nije PDV obveznik zadruga može dostaviti izjavu (Izjava sačinjena u originalu, ovjerena i potpisana od ovlaštene osobe pravnog lica/obrta i ovjerena od nadležnog organa (općina/notar);
9. Izjava da nisu ostvarili novčanu pozajmicu za otvaranje radnih mjesta putem ovog Ministarstva, u skladu sa Zakonom o dopunskim pravima boraca/branitelja BiH i po Uredbi o finansiranju programa za otvaranje radnih mjesta za branioce, ratne vojne invalide, porodice šehida i porodice poginulih, umrlih i nestalih branioca („Službene novine Kantona Sarajevo“, br. 31/06, 20/09 i 16/14), (Izjava se preuzima na web stranici Ministarstva);
10. Izjavu da su zadruge koje su koristile sredstva Federalnog zavoda za zapošljavanje, Službe za zapošljavanje Kantona Sarajevo, Ministarstva za boračka pitanja Kantona Sarajevo i ostalih ministarstava u Vladi Kantona Sarajevo ispoštovale obaveze u skladu sa zaključenim ugovorima (Izjava se preuzima na web stranici Ministarstva);
11. Izjava zadruge o visini sredstava koja su mu dodjeljena kao pomoć od strane državnih organa (izjava o primljenim de minimis pomoćima i drugim državnim pomoćima), (Izjava se preuzima na web stranici Ministarstva).;
12. Izjava aplikanta da je saglasan da se rezultati javnog poziva objave javno (Izjava se preuzima na web stranici Ministarstva);
13. druga dokumentacija na zahtjev Stručnog tima.

**Potvrdu o izvršenoj zadružnoj reviziji koju izdaje Federalni zadružni savez (ne starija od 2 godine) osim za novoformirane zadruge, po službenoj dužnosti obezbijedit će ovo Ministarstvo.**

U slučaju da zadruga ima potpisan ugovor sa Poreznom upravom Federacije Bosne i Hercegovine i Upravom za indirektno oporezivanje o uplati duga na rate, zadruga je dužna dostaviti potvrdu Porezne uprave Federacije Bosne i Hercegovine i/ili Uprave za indirektno oporezivanje ili uvjerenje da zadruga vrši uplate po potpisanom ugovoru.

U prilogu ovog obrasca - Zahtjeva je zajednička Izjava koja između ostalog obuhvata određene izjave iz prethodno navedene tražene dokumentacije i to: izjave navedene pod tačkama i), j) i l).

Izjava navedena pod tačkom k) - Izjava o primljenim de minimis pomoćima i drugim državnim pomoćima, je zasebna Izjava i preuzima na web stranici Ministarstva.

**Original ili ovjerene fotokopije dokumentacije ne mogu biti starije od 30 dana od dana apliciranja. Fotokopije dostavljene dokumentacije trebaju biti jasno vidljive i čitke, u suprotnom iste ne mogu biti validne i smatrat će se da dokument nije dostavljen.**

**V- PROCES ODABIRA I OBJAVA LISTE**

Obradu zahtjeva po ovom Programu vrši Stručni tim, i isti sačinjava Prijedlog liste aplikanata koji ispunjavaju propisane uvjete i prijedlog liste aplikanata koji ne ispunjavaju uvjete propisane Javnim pozivom i Programom.

Ministar donosi konačnu odluku o dodjeli sredstava po Javnom pozivu, nakon čega se zaključuju ugovori sa zadrugama kojima se regulišu prava i obaveze ugovornih strana.

**VI - NADZOR, KONTROLA I IZVJEŠTAVANJE**

Odobrena sredstva za pomoć zadrugama iz Budžeta Ministarstva moraju se iskoristiti za odobrene namjene, prema odredbama ugovora koje će ministarstvo sklopiti sa korisnicima sredstava.

Svaki korisnik sredstava po ovom Javnom pozivu, obavezan je dostavljati mjesečne izvještaje o utrošku odobrenih sredstava, dostaviti detaljan izvještaj nakon realizacije odobrenih sredstava za period od 6 meseci, odnosno za period do okončanja ugovorenih obaveza, a po potrebi i dodatni izvještaj na zahtjev Ministarstva. Izvještaji o utrošku odobrenih sredstava se dostavljaju sa finansijskog aspekta zajedno sa kompletnom dokumentacijom, što će se detaljnije propisati odredbama pojedinačno sklopljenim ugovorima sa korisnikom sredstava.

Za izvršenje ugovora aplikanti su obavezni obezbijediti bezuslovnu bankovnu garanciju na odobreni iznos sredstava ili jednu ili više bjanko mjenica sa mjeničnom izjavom u zavisnosti od visine odobrenih sredstava što će biti regulisano u samom Ugovoru. U slučaju prekida radnog odnosa sa radnicima za koja su odobrena sredstva, korisnik sredstava je dužan dostaviti novu bankovnu garanciju ili novu mjeničnu izjavu što će biti regulisano u samom Ugovoru.

Aplikanti koji budu korisnici sredstava za održavanje postojeće zaposlenosti dužni su u radnom odnosu zadržati postojeći broj radnika koji su imali u momentu podnošenja zahtjeva, osim u opravdanim slučajevima prekida radnog odnosa (odlazaka u penziju postojećih radnika i prekida radnog odnosa iz opravdanih razloga), a do okončanja ugovora o sufinansiranju, pri čemu je korisnik sredstava obavezan u što kraćem roku obavijestiti Ministarstvo i dostaviti pismene dokaze o navedenom. **U slučaju prekida radnog odnosa iz naprijed navedenih razloga korisnik sredstava je obavezan u što kraćem roku, zaposliti drugu osobu sa evidencije nezaposlenih, za preostali period sufinansiranja.**

**VII - OSTALE INFORMACIJE**

**Zahtjevi se mogu podnositi u roku od 15 dana od dana objave Javnog poziva, zaključno sa 07.05.2024. godine.**

NAPOMENA:

• Obavezno predavati fotokopije dokumenata koje moraju biti ovjerene ili original dokumenta.

• Predata dokumentacija svih aplikanata neće se vraćati podnosiocima zahtjeva.

**VIII - MJESTO PODNOŠENJA ZAHTJEVA**

Za priznavanje i ostvarivanje navedenog oblika prava, zahtjevi na posebno propisanom obrascu sa potrebnom dokumentacijom podnose se na slijedeću adresu: Ministarstvo za boračka pitanja Kantona Sarajevo, ulica Reisa Džemaludina Čauševića br. 1, 71000 Sarajevo putem pošte preporučeno ili putem protokola Kantona Sarajevo sa naznakom “Prijava na Javni poziv za realizaciju mjere sufinansiranja održavanja postojeće zaposlenosti u boračkim zadrugama sa područja Kantona Sarajevo za 2024. godinu”.

Informacije vezano za predmet Javnog poziva mogu se dobiti na telefon: dir. 033/562-273 ili Centrala 033/562-000 lokal 2273.

Tekst Javnog poziva, propisani aplikacioni formulari i rang lista biće dostupni na Web stranici Ministarstva [www.mbp.ks.gov.ba](http://www.mbp.ks.gov.ba/).

  **M I N I S T A R**

 **Dr. sc. Omer Osmanović**